作者:陳人傑
標題:沁園春
內容:未省吾生，石室雲林，金門玉堂。但呂公來說，風神清怪，甘公來說，壽祿高強。果若人言，自應年少，曳紫鳴珂遊帝鄉。何為者，更風塵牢落，歧路回皇。替人縫嫁衣裳。奈未遇良媒空自傷。豈平生猶欠，陰功活蟻，從前未卜，吉地眠羊。歲晏何如，時來便做，但恐鬢毛容易霜。今休問，且揆予初度，滿引金觴。